**Informatīvais ziņojums “Par Ministru kabineta 2015.gada 26.maija sēdes protokollēmuma Nr.26 45.§ “Likumprojekts “Par Latvijas Republikas, Ziemeļatlantijas līguma organizācijas Sabiedroto spēku Augstākās virspavēlniecības Eiropā un Sabiedroto spēku Augstākās virspavēlniecības Transformācijas komandiera štāba nolīgumu, ar kuru papildina Parīzes protokolu”” 9.punktā dotā uzdevuma izpildi”**

Ar Ministru kabineta 2015.gada 26.maija sēdes protokollēmuma Nr.26 45.§ (turpmāk – MK sēdes protokollēmums Nr.26 45.§) 9.punktu (grozīts ar Ministru kabineta 2016.gada 10.maija sēdes protokollēmuma Nr.22 31.§ 2.punktu) Finanšu ministrijai sadarbībā ar Aizsardzības ministriju uzdots sagatavot un līdz 2016.gada 30.decembrim iesniegt izskatīšanai Ministru kabinetā grozījumus Ministru kabineta 2012.gada 18.decembra noteikumos Nr.908 “Kārtība, kādā piemēro pievienotās vērtības nodokļa 0 procentu likmi preču piegādēm un pakalpojumiem, kas sniegti diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO), un kārtība, kādā atmaksā akcīzes nodokli par Latvijas Republikā iegādātajām akcīzes precēm” (turpmāk – MK noteikumi Nr.908), lai nodrošinātu Latvijas Republikas, Ziemeļatlantijas līguma organizācijas Sabiedroto spēku Augstākās virspavēlniecības Eiropā un Sabiedroto Spēku Augstākās virspavēlniecības Transformācijas komandiera štāba nolīguma, ar kuru papildina Parīzes protokolu, (turpmāk – Parīzes protokola papildu nolīgums) 17.panta ceturtajā daļā minēto nodokļu atbrīvojuma piemērošanu (turpmāk – uzdevums).

Izpildot uzdevumu, tika konstatēts, ka, lai varētu tieši piemērot Parīzes protokola papildu nolīguma 17.panta ceturtajā daļā minēto nodokļu atbrīvojumu preču piegādēm un pakalpojumiem, tos iegādājoties Sabiedroto spēku štāba ēdnīcā (veikalā), un veikt nepieciešamos grozījumus MK noteikumos Nr.908, vispirms ir jāveic atbilstoši grozījumi Pievienotās vērtības nodokļa likumā un likumā “Par akcīzes nodokli”.

Šajā sakarā tika izstrādāti atbilstoši grozījumi Pievienotās vērtības nodokļa likumā un likumā “Par akcīzes nodokli”. Lai virzītos uz mērķi samazināt normatīvo aktu skaitu Latvijas Republikā, sagatavotie grozījumi tika virzīti vispārējā kārtībā ar citiem plānotajiem un ar nevalstiskā sektora sadarbības partneriem un Valsts ieņēmumu dienestu saskaņotiem grozījumiem Pievienotās vērtības nodokļa likumā un likumā “Par akcīzes nodokli”.

Minētie likumprojekti, iekļaujot tajos grozījumus saistībā arī ar Parīzes protokola papildu nolīguma izpildi, tika izskatīti un atbalstīti MK 2016.gada 4.oktobra sēdē (protokols Nr.50 9. un 10.§). Saeimā likumprojekts “Grozījumi Pievienotās vērtības nodokļa likumā” (Nr.708/Lp12) un likumprojekts “Grozījumi likumā “Par akcīzes nodokli”” (Nr.709/Lp12) tika skatīti pirmajā lasījumā 2016.gada 3.novembrī. Šobrīd nav zināms, kad minētie likumprojekti varētu tikt skatīti Saeimā otrajā un trešajā lasījumā.

Ņemot vērā iepriekš minēto, ir nepieciešams pagarināt MK sēdes protokollēmuma Nr.26 45.§ 9.punktā dotā uzdevuma izpildes termiņu līdz 2017.gada 30.decembrim.

Finanšu ministre D. Reizniece-Ozola

Pužule, 67095521

Gunta.Puzule@fm.gov.lv